Valentin Ivancea este candidatul Coaliției pentru funcția de primar al Bacăului. A intrat cu stângul în campanie cu acuzații de mită electorală după ce a fost fotografiat oferind o sacoșă electorală unei bunicuțe din municipiu alături de prefectul județului Bacău.
A intrat în atenția publică după ce a luat o decizie controversată in scandalul cimitirului din Valea Uzului, disputat aprins de autoritățile locale cu etnicii maghiari.
Mai exact, din funcția de președinte de Consiliu Județean a contestat în instanță hotărârile Primăriei prin care cimitirul ar fi fost inclus în proprietatea publică a orașului, decizie total opusă demersurilor făcute până acum de partea română și care răspund mai degrabă dorințelor părții maghiare.
Mandat presărat cu controverse
Mandatul său a fost însă presărat cu multe alte controverse. A fost acuzat de primarul din Onești de ipocrizie după ce ar fi dat facilitați cu dedicație la firmele din județ. În pandemie, edilul din Bacău îl acuza pe Ivancea de „dezinformări cu privire la paturile ATI pentru pacienții COVID-19”. În plus, Ivancea era acuzat de opoziție că CJ nu a virat la timp banii pentru lucrările de urgență care se făceau la etajele 4 și 5 ale Spitalului Județean și că nu aveau un plan B pentru unitatea de Primiri Urgențe.
Probleme majore au fost și cu apa din județ. De mai multe ori s-a întâmplat ca locuitorii municipiului Bacău să rămână chiar și zile întregi fără apă, din cauza avariilor pe conducte sau a pierderilor din rețeaua de distribuție. În loc să se caute soluții, vina a fost din nou pasată între primăria Bacău și Consiliul Județean.
AVEREA LUI VALENTIN IVANCEA
-indemnizație în valoare de 13.755 de lei lunar
-302.842 de lei în conturi
-datorii de 138.579 de lei
-un teren
-un apartament
-o mașină
SURSA: declarație de avere